作者：吴文英
词牌/韵律：过秦楼

paragraphs: 藻国凄迷，曲澜澄映，怨入粉烟蓝雾。
香笼麝水，腻涨红波，一镜万妆争妒。
湘女归魂，佩环玉冷无声，凝情谁诉。
又江空月堕，凌波尘起，彩鸳愁舞。
还暗忆、钿合兰桡，丝牵琼腕，见的更怜心苦。
玲珑翠屋，轻薄冰绡，稳称锦云留住。
生怕哀蝉，暗惊秋被红衰，啼珠零露。
能西风老尽，羞趁东风嫁与。